Foto Un pui de căprioară şi o bufniţă rănită, salvate din calea maşinilor, de pe marginea DN12
Un pui de căprioară şi o bufniţă rănită, găsite, joi, în apropierea DN12, au fost salvate de către angajaţii Secţiei Drumuri Naţionale Sfântu Gheorghe.
Potrivit reprezentanţilor Direcţiei Regionale de Drumuri şi Poduri (DRDP) Braşov, acestea au fost transportate şi eliberate într-o zonă împădurită din apropiere.
"Colegii noştri din cadrul SDN Sfântu Gheorghe au intervenit pentru salvarea unei căprioare care zăcea în şanţul de la marginea DN12. Animalul, abia născut, era în pericol iminent de a fi lovit, fiind la doar câţiva metri de partea carosabilă. În timpul manevrelor de îndepărtare a căprioarei, colegii au descoperit şi o bufniţă rănită în vegetaţia de la marginea drumului, şi acesta fiind relocată într-o zonă împădurită. Menţionăm că ambele animale au fost manipulate fără contact direct, pentru a nu lăsa urme de miros uman pe corpul lor şi pentru a minimiza o eventuală contaminare cu germeni", au precizat reprezentanţii DRDP Braşov.